AlexejDobrolubov/national_council_slovak_2010 huggingface dataset:
12. schôdza NR SR - 13.deň - B. popoludní
Dátum: 2024-05-09
Poslanec: Hargaš, Ján (PS)
Druh vystúpenia: Vystúpenie s faktickou poznámkou

75. Ďakujem za slovo, pán predsedajúci. Zora, dovolím si trochu doplniť ťa, pretože ty si povedala, že týmto legislatívnym, prepytujem, procesom, lebo to neni úplne proces, to je trošku legislatívny chaos, čo tu predvádza táto koalícia starých politických harcovníkov, že sa vlastne vyhli MPK. Áno, vyhli sa MPK, ale vyhýbajú sa aj normálnej diskusii tu v pléne parlamentu o týchto svojich návrhoch. Ako naozaj že, že, prepáčte, kolegovia, za výraz, ale čo to tu stvárate legislatívne? Mirnix-dirnix pozmeňováky zľava-sprava. Predložíte návrh zákona, ktorý je malou úpravou. Hneď v prvom čítaní... hneď v druhom čítaní do toho buchnete pozmeňovák, ktorý úplne mení celú filozofiu toho návrhu, potom sa neviete interne dohodnúť, presúvate hlasovania, potom otvoríte nanovo rozpravu v druhom čítaní, donesiete ďalší pozmeňovák do toho, aby to nebolo málo. Ja neviem, či si dávate v koalícii nejakú internú súťaž, že kto viacej sprzní legislatívny proces, ale to, čo tu predvádzal pán poslanec Gašpar pri Trestnom zákone, tak pán Michelko naozaj veľmi tomu konkuruje, takže máte veľké šance, pokiaľ je tam nejaké interné hlasovanie o to, že kto vymyslí kreatívnejšiu legislatívnu techniku, ako sprzniť zákon. Naozaj, že teraz k tomu procesu, že to takto sa má písať legislatíva? Dobre viete, že v tom Trestnom zákone sa nakoniec našli chyby, lebo ste to takto šili horúcou ihlou. Čo si myslíte, koľko chýb máte v týchto vašich pozmeňovákoch, ktoré sem nosíte len tak ledabolo? Ešte máme tretie čítanie, ešte tam sa môže kadečo, kadečo udiať. Tak dajte nám možno vedieť dopredu, že čo ešte máte za lubom.
12. schôdza NR SR - 13. deň - A. dopoludnia
Dátum: 2024-05-09
Poslanec: Hargaš, Ján (PS)
Druh vystúpenia: Vystúpenie s faktickou poznámkou

48. Ďakujem za slovo. Števo, veľmi dobrý príspevok a ja to naozaj skúsim aj teda pre voličov koalície veľmi zjednodušiť, že čo tu teda vláda robí, či stav verejných financií je zlý. Oháňa sa tým vláda od svojho nástupu. To znamená, že mali by sme šetriť. Podľa dnes platných pravidiel by sa za šetrenie nepovažovalo to, keby vláda siahla na úspory, naše dôchodkové úspory v II. pilieri. Teraz si vláda predložila návrh zmeny týchto pravidiel, aby to – v úvodzovkách – šetrenie mohla vybaviť aj tým, že siahne na naše dôchodkové úspory v II. pilieri. To je veľmi v skratke to, čo sa tu dnes deje. Čiže namiesto toho, aby sa uťahovali opasky, tak vláda siahne na naše peniaze v II. pilieri, zakladá si tu nové ministerstvá, ktoré musia bývať v dizajnových budovách, ani nevie povedať, koľko to bude stáť a tak ďalej a tak ďalej. Čiže pokiaľ ide o nejakú poctivú prácu, tak toto je exemplárny príklad nepoctivej, nepoctivej roboty a je dôležité, aby to ľudia videli, aby tomu rozumeli, že akým spôsobom vláda ide predstierať šetrenie. Ďakujem.
12. schôdza NR SR - 12. deň - A. dopoludnia
Dátum: 2024-05-07
Poslanec: Hargaš, Ján (PS)
Druh vystúpenia: Vystúpenie s faktickou poznámkou

58. Už to, už to tu je. Tak pre záznam, pán predsedajúci mi dal slovo, aby som predniesol reakciu na faktické poznámky, aby to tu nebolo, že PS-kári si tu udeľujú slovo hala-bala. Ďakujem všetkým kolegom a kolegyniam za reakciu. Rád by som podotkol, že kým sa tu, kým sa tu kolegovia venovali okiadzaniu pani Remišovej a bývalej vlády, tak sa všetci húfne hlásili s faktickými poznámkami. Keď som položil otázku, prečo je to podľa nich v poriadku, že pán premiér by rád zaškrtil nejakého štátneho úradníka , tak sa prihlásil jeden jediný poslanec koalície, pán, pán Ľupták, čo mu slúži ku cti. Ďakujem za reakciu. Teda on to vysvetlil tak, že pán premiér to myslel ako hyperbolu . Tak viete, trošku, a teraz sa zase ja vrátim do minulosti. Istý pán Kočner chcel nejakému advokátovi prehnať guľku hlavou. Istý pán Kočner sa vyhrážal novinárovi. Tak ja vás poprosím, pán Ľupták aj v celej koalícii, tieto hyperboly si, prosím, nechajte, pretože tie hyperboly, máme tu s nimi historickú skúsenosť, k čomu vedú. A naozaj si myslím, že ľudia, ktorí sú v pozícii moci, by mali nastavovať nejakú úroveň verejnej diskusie a neskrývať sa za nejaké z môjho pohľadu, prepáčte, že, prepáčte za slovo, ale trápne výhovorky, že to bola iba hyperbola . Pán premiér veľmi dobre vedel, čo tým cieli, pán premiér veľmi dobre vie, čo cieli svojou komunikáciou, ako, ako vzbudzuje vášne. Sľubovali ste pokoj, takto pokoj naozaj nevyzerá. Ďakujem pekne.
12. schôdza NR SR - 11. deň - A. dopoludnia
Dátum: 2024-05-03
Poslanec: Hargaš, Ján (PS)
Druh vystúpenia: Vystúpenie v rozprave

79. Ďakujem pekne za slovo, pán predsedajúci. Ako už bolo povedané, spolu s kolegami navrhujeme zákon, ktorý dopĺňa zákon 595/2003 o dani z príjmov a zákon 563/2009 Z. z., daňový poriadok. Zákon sa týka predvyplneného daňového priznania a viac k nemu poviem v rozprave, do ktorej sa hlásim ako prvý, a určite poprosím, aby aj koaliční poslanci teraz dávali pozor, pretože my sme už tú konštruktívnu opozíciu dohnali až na takú úroveň, že nielenže konštruktívne kritizujeme návrhy vlády, keď prídu a niečo na nich sa dá vylepšiť, ale v tomto konkrétnom prípade, predvyplnené daňové priznanie, pomáhame vláde napĺňať jej, jej programové vyhlásenie, takže viac k tomu poviem v rozprave, do ktorej sa teda hlásim ako prvý. Ďakujem.
12. schôdza NR SR - 8.deň - A. dopoludnia
Dátum: 2024-04-26
Poslanec: Hargaš, Ján (PS)
Druh vystúpenia: Vystúpenie s faktickou poznámkou

153. Ďakujem za slovo. Irena, veľmi pekne si to zhrnula, a máme záver týždňa, tak aj ja skúsim zhrnúť, že kde sa teda dnes nachádzame. Ceny paliva - vysoké, ceny potravín - vysoké, eurofondy na stavbu škôlok, nemocníc v ohrození, byrokracia všade, kde sa pozrieme. A čomu sa venuje táto koalícia? Týmto problémom? Nie. Označovaniu mimovládok za zahraničných agentov. To si naozaj myslíte, že toto sú problémy ľudí, ktoré potrebujeme tu takto riešiť v piatok poobede? Čiže plne podporujem tvoj návrh, ten zákon je zlý, kolegyne a kolegovia vám vysvetlili, prečo je zlý aj z legislatívneho hľadiska, nemáte na to protiargumenty. A ja dúfam, že aj vaši voliči to vidia, že tie problémy, ktoré dnes v skutočnosti máme na Slovensku, tak tie neriešime. Opozičné návrhy, ktoré by ich aj riešili, hádžete do koša, a namiesto toho sa tu vybíjate na nejakých neziskovkách, ktoré vám vadia, lebo si dovolia kritizovať túto vládu. Vy máte vládnuť, vy máte riešiť problémy, a nie svoje osobné problémy za to, že vás niekto kritizuje. Ďakujem pekne.
12. schôdza NR SR - 8.deň - A. dopoludnia
Dátum: 2024-04-26
Poslanec: Hargaš, Ján (PS)
Druh vystúpenia: Vystúpenie s faktickou poznámkou

77. Ďakujem za slovo, pán predsedajúci. Keďže to kolegov tak veľmi zaujíma, že kto kde pracoval, tak ja hneď na úvod poviem, že som svojho času spoluzakladal a tri roky viedol občianske združenie Slovensko.Digital, ktoré v roku 2015 upozornilo na obrovskú korupciu, ktorá sa v informatizácii štátnej diala za vlády SMER-u a za vlád, za vlád SMER-u. A poviem vám takú, takú anekdotu alebo príhodu, čo sa dialo prvého polroka, možno aj dlhšie, aj rok a vlastne, možno aj vlastne dodnes. Všetci predstavitelia vtedajšej koalície, teda SMER-u, riešili, že koho sme my vlastne ľudia, že za koho my vlastne kopeme, lebo bola hypotéza, že my sme vlastne Kaliňákovi ľudia, že on nás tam teda nejak nastražil, aby sme vznikli, aby sme začali rozbíjať informatické projekty jeho nejakých politických oponentov. Tak potom prišiel pán Kaliňák s nejakým absurdným projektom, ku ktorému sme sa kriticky vyjadrili, tak si povedali, okej, tak Kaliňákovi ľudia asi nebudú, keď kritizujú Kaliňáka, tak oni budú asi Pellegriniho ľudia. To isté sa zopakovalo s pánom Pellegrinim, zase prišiel nejaký projekt, ktorý stál za zmienku a za, za nejaký odborný názor naň, tak asi ho, si povedali, že okej, tak Pellegriniho ľudia tiež asi nebudú. A pre mňa toto je že vyjadrenie mentálneho nastavenia, v ktorom ste písali tento zákon, že za všetkým musí niekto byť, že každý je niekoho človek, ktorý ho z pozadia nejak ťahá za nitky a dáva mu noty, čo má povedať, a že akoby nedokážete pripustiť to, že aj v tom watchdogovom svete je komunita ľudí, ktorí napríklad na informatizáciu majú nejaký názor, ktorý napríklad videli, ako informatizácia môže fungovať v nejakých iných krajinách a cez túto optiku sa pozerajú aj na fungovanie toho, čo sa deje na Slovensku, a keď to je hodné pochvaly, tak to aj pochvália, keď to je hodné kritiky, tak to aj kritizujú. Dokonca sme niekedy v MPK použili aj takú metódu, že dobré veci sme chválili v MPK ako pripomie... (Prerušenie vystúpenia časomerom.)
12. schôdza NR SR - 7.deň - A. dopoludnia
Dátum: 2024-04-25
Poslanec: Hargaš, Ján (PS)
Druh vystúpenia: Vystúpenie s faktickou poznámkou

32. Ďakujem. (Povedané so smiechom.) Ja, ja priložím vám tiež, pán, pán predsedajúci, aj ja to, ja to chválim. Aj včera ste ma vyhrešili, keď som si priniesol vizuálnu pomôcku v podobe balíka papiera pri antibyrokratickom zákone. Tak len tak ďalej, by som povedal, v tom rokovacom poriadku, ale dôsledne potom, každý jeden bod. Fajčenie v kanceláriách a podobne, všetky pravidlá nech platia. To, keď už, tak už. My vás pochválime aj, aj za to. Ale teraz k tomu vystúpeniu pána, pána ministra. No tak, vás tak zaujímalo, že, že čo nás tak pobavilo na tom vystúpení. Viete, ja... tak ja vám to poviem. Mňa napríklad pobavilo, že ako demaskoval akoby pseudoriešenie, ktoré predstavila vláda, na tej, na tej, na tej časovej osi. Hej? Že namiesto toho, aby vá... aby ste sa tu do nás navážali, že prečo nás to pobavilo, tak skúste možno vysvetliť, že ako tá časová os naozaj teda bude fungovať, keď s ním nesúhlasíte, že či naozaj hovorí pravdu, alebo sa v tom mýli, že tie procesy, tak ako ich popísal, jednoducho, poľnohospodárom nepomôžu. Tak skúste sa k tomu vyjadriť, a, a, a nie to, že prečo nás, prečo nás to pobavilo. Tak mňa to pobavilo preto, že, že, že vláda toto má tendenciu robiť, také kvázi riešenia, ktoré sa tvária ako riešenia, len sú dobre, dobre odkomunikované, aj keď skutočnými riešeniami nie sú. A potom teda druhá vec k tomu, k tej obave z tej, z tých debát. Veď môžte mať nejaký názor na pána Hlinu, ale keby ste boli grand, tak teraz sa tu nejdete doňho navážať, ale spravíte to, že „ pán Hlina, ja sa vás nebojím, debatovať, povedzte čas, miesto, môžme debatovať“ . A namiesto toho sa tu snažíte spraviť nejaký dojem z toho, že s pánom Hlinom sa nedá debatovať. Ja si myslím, že s pánom Hlinom sa dá debatovať. Veď poďte si to normálne rozdať do nejakej televíznej debaty, povedzte čas, miesto, lebo naozaj to vyzerá tak, že sa ho bojíte, keď nechodíte do tých debát. Ďakujem pekne.
12. schôdza NR SR - 6.deň - A. dopoludnia
Dátum: 2024-04-24
Poslanec: Hargaš, Ján (PS)
Druh vystúpenia: Vystúpenie s faktickou poznámkou

32. Ďakujem, pani Kolíková, za váš príspevok, kde ste sa venovali aj tomu, odkiaľ budeme čerpať financie, keď nám zastavia tie financie z Európskej únie, a mne vtedy došlo, že kolegovia z SNS to úplne nedomysleli s tým zahraničným financovaním, že? Lebo keď teda sa, tak ja skúsim hrať teda vašu, vašu hru, kolegovia, že vadí vám politická aktivita, ktorú financuje niekto zo zahraničia. No tak politickú aktivitu v prvom rade robia politici, napríklad v prípade koalície sú to väčšinou ministri na ministerstvách, ktoré čerpajú eurofondy. Viete, eurofondy sú zo zahraničia. Takže ja by som to dohnal na ďalšiu úroveň, že teda poďme označovať aj ministerstvá a ministrov ako, ako organizácie so zahraničnou podporou, úplne to vidím ako v tej televízii, teraz tie titulky, keď hovorí minister, tak je tam meno ministra a odkiaľ je, tak si to predstavujem, Martina Šimkovičová, ministerka kultúry so zahraničnou podporou. (Smiech.) Máte? To by, to by šlo? Alebo vyberte si hocijako. Šutaj, pán Šutaj Eštok, minister vnútra so zahraničnou podporou. Lebo tak čerpá to ministerstvo eurofondy, tak zjavne aj ten treshold prekročí, ktorý máte v zákone. Skúste sa nad tým zamyslieť, že keď už teda ideme označovať, ja neviem, prečo ste si práve ten jeden sektor vybrali, tak vadí vám asi, že sa nejak vyjadrujú k politickému dianiu, tak rádovo viac sa vyjadrujú ministri vašej vlády k politickému dianiu a sú na čele organizácií, ktoré majú zahraničnú podporu. No tak buďme principiálni a poďme to dotiahnuť naozaj do dokonalosti a upravme aj, aj tie plakety ministerstiev na stenách, tie, tie bronzové tabule a všetko. Jednoducho keď so zahraničnou podporou, tak potom označovať každého. Ďakujem za pozornosť. (Potlesk.)
12. schôdza NR SR - 5.deň - A. dopoludnia
Dátum: 2024-04-23
Poslanec: Hargaš, Ján (PS)
Druh vystúpenia: Vystúpenie s faktickou poznámkou

44. Pani kolegyňa, ďakujem, ďakujem za príhovor a ja doplním to, čo si možno nepovedala, ale teda rád by som vyzval pána ministra, aby teda ukázal, že tú diskusiu myslí vážne, napríklad aj tak, že vystúpi aj teraz v rámci rozpravy, aby sme naňho mohli reagovať, nielenže teraz pôjde záverečné slovo, ja to volám že posledné, posledné slovo, povie si svoje a ide preč. Čiže naozaj, aj my v Progresívnom Slovensku sme ukázali, že chceme o tomto diskutovať, že aj nám záleží na tom, aby samosprávam sa obstarávalo ľahšie aj jednoduchšie, dali sme konkrétne konštruktívne návrhy, ako si my predstavujeme, že by sme sa k tomu vedeli, vedeli dostať, takže budem veľmi rád, keď ukážete, že za tými vašimi slovami, že chcete s nami diskutovať, je aj nejaká hmota a budeme diskutovať napríklad tak, že teraz vystúpite a môžme na vás aj, aj nejak reagovať a prípadne tú diskusiu posunúť, posunúť ďalej. Ďakujem veľmi pekne.
12. schôdza NR SR - 5.deň - A. dopoludnia
Dátum: 2024-04-23
Poslanec: Hargaš, Ján (PS)
Druh vystúpenia: Vystúpenie s faktickou poznámkou

32. Ďakujem pekne, pán kolega, tiež podpisujem tú časť o podnikateľoch, možno som myslel, že ešte viac sa budete za nich biť, ale tak, tak vás doplním teda. Ja si myslím, že tento zákon je o balanse, je o balanse, máme tu dve skupiny. Máme tu samosprávu, máme tu podnikateľov, máme tu firmy, ktoré chcú ponúkať svoje tovary a služby. Dnes je ten balans v tých limitoch nejak nastavený, vy tie limity zásadným spôsobom preklápate v prospech samosprávy a v neprospech podnikateľov, ktorí sa chcú uchádzať o zákazky. A ja by som dokonca povedal, že dobre, hľadajme nejaký kompromis, nejaké, nejaký naozaj že balans. Tak kľudne sa povznesme nad tú časť o tých, o zvyšovaní limitu, ktorý, na zákazky, ktoré nespadajú pod zákon o VO, z 10- na 50-tisíc, tam naozaj rozviažme ruky starostom, aby naozaj malé opravy v obciach nemuseli zbytočne byrokraticky riešiť, ale pokiaľ ide o podlimitné zákazky, tak pozrime sa aj do zahraničia, skúste nám to vysvetliť, že prečo ideme zo 70-tisíc na 221-tisíc, keď v Čechách je to 80-tisíc ten limit. Pri stavbách zo 180-tisíc ideme na 800-tisíc, keď v Čechách je to 236-tisíc. Tak hľadajme balans, ale nehľadajme ho tak, že limity trojnásobne zvýšime napriek tomu, ako to funguje tu v susednej krajine, hľadajme ten balans tak, aby sme vyhoveli aj starostom, ale nezabúdajme na to, že sú tu firmy, ktoré chcú férovo súťažiť a jednoducho budú tieto zákazky pred nimi skrývané, budú si to tam pšolichať kadejako tí nepoctiví, nepoctiví obstáravatelia, pretože budú môcť. A to je ten najväčší problém. Ďakujem pekne.
12. schôdza NR SR - 5.deň - A. dopoludnia
Dátum: 2024-04-23
Poslanec: Hargaš, Ján (PS)
Druh vystúpenia: Vystúpenie s faktickou poznámkou

24. Ďakujem veľmi pekne za všetky reakcie, podpisujem to, čo povedal kolega Štefunko, že naozaj tu nejde o nejaký jeden izolovaný zákon. Pozeráme sa na to v kontexte a, žiaľ, táto vláda krokmi za posledných šesť mesiacov si jednoducho nezaslúži tú dôveru, že môžme si povedať, viete čo, tak teraz vám veríme, že teraz to robíte poctivo, férovo a ja neviem ako . Aj tie zmeny jednoducho sú také, že budú viesť k neférovému prístupu k trhu. A ešte budem reagovať na kolegu z KDH. Ja chápem, že teda inflácia na Slovensku bola vysoká, len možno potom máme nejakú veľmi špecifickú tú geopolitickú situáciu, pretože keď to porovnáme s Českou republikou, tak, tak to zvyšovanie limitov je, je rádové, že nemali sme tu 300-percentnú infláciu, ale limity sa zvyšujú o 300 %. Pri stavebných prácach o 400 %. V porovnaní s Českou republikou to platí v zásade rovnako. To zásadné zvyšovanie limitov ja osobne považujem za najväčší problém tejto novely, že z podlimitných zákaziek budú naozaj podpultové zákazky, že úradník si rozhodne, ktoré tri firmy osloví, a podpultovo tam zorchestrujú nejakú súťaž. A ja chápem, že vy budete argumentovať, že ale musíme my dôverovať. Veď dobre, tak dôverujme, ale máme tu hneď našu susednú krajinu, kde tie obstarávania fungujú lepšie, tak sa inšpirujme nimi. A oni dôverujú, ale aj zverejňujú. Dávajú možnosť trhu zapojiť sa do súťaže. My sme to z nejakého dôvodu odignorovali a to zvyšovanie limitov naozaj si myslím, že nebude o infláciu. Keby sme, môžme to prepočítať, že keby sme zarátali iba infláciu, že kam to porastie, ale nebude to 300 %. Jednoducho to je masívny nárast, masívny nárast limitov, pod ktoré sa budú jednoducho zákazky podpultovo zadávať. Ďakujem.
12. schôdza NR SR - 4.deň - A. dopoludnia
Dátum: 2024-04-19
Poslanec: Hargaš, Ján (PS)
Druh vystúpenia: Vystúpenie s faktickou poznámkou

110. Ďakujem za slovo. Gábor, veľmi dobrý argument podľa mňa, teraz myslím, s pani Jaurovou. My sme mali, ja som kedysi robil v takej neziskovke Slovensko digital a veľmi nám záležalo na tom, aby sme boli politicky neutrálni a my sme to volali že test s Kaliňákom, keď nás napríklad nejakí vtedajší opoziční politici zavolali na nejakú akciu, tak sme si dali test s Kaliňákom, že keby nás Kaliňák zavolal, čiže by sme tam išli. A takto sme si tak nejak držali tú, tú nestrannosť a myslím, že ten tvoj argument aj padol na úrodnú pôdu, lebo ja som tak sledoval pána Michelka a pri tej predstave tak zvážnel nejak (smiech v sále) a myslím, že to naňho doľahlo, tá predstava, že aha, to sa vlastne môže stať. A zároveň je v tom trochu taká, taká, taká nekonzistencia argumentu, o chvíľu tu budeme rokovať o neziskových organizáciách, ktoré chce táto vláda nejakým spôsobom označovať, tak pri nich teda tvrdíme, že sú zaujatí, pri rade, ktorú bude kreovať ministerstvo kultúry, tvrdíme, že tá nebude zaujatá, je to veľmi zvláštne, že mne to príde, že teda zaujatosť vyhodnocujete veľmi, veľmi selektívne. A druhá vec, čo by som k tomu chcel povedať, aj ty si to naznačoval, že nie je len dôležité, ako veci sú, ale aj, ako sa javia. A pri viacerých zákonoch tu máme debatu o nezávislosti inštitúcií a teraz budeme v utorok rokovať o zákone o verejnom obstarávaní, kde pán Raši povedal, že teda on robí tie zmeny s prezumpciou neviny, že s prezumpciou toho, že všetci budú čestní v tých konaniach, ale sama táto vláda nás už pol roka presviedča o tom, že to tak nebude. My, to, to nie je, že my sme si to vymysleli a domnievame sa. Vy každým týždňom dávate nám dôvod sa domnievať, že jednoducho tie kroky, ktoré robíte, nevedú k nejakému upokojeniu atmosféry na Slovensku, nevedú k nejakému férovému, férovému prístupu voči všetkým rovnako. Čiže to nie je domnienka, to je jednoducho fakt vychádzajúci z vášho správania... (Prerušenie vystúpenia časomerom.)
12. schôdza NR SR - 3.deň - B. popoludní
Dátum: 2024-04-18
Poslanec: Hargaš, Ján (PS)
Druh vystúpenia: Vystúpenie s faktickou poznámkou

74. Ďakujem pekne za slovo, pán predsedajúci. No, Ivo, ja u teba tiež teda identifikujem rozpravu a rozpravu, teraz to bola tá, ten druhý typ rozpravy. Ale, ale dobre, dobre si povedal tú kľúčovú pointu, že toto nie je nejaký zákon, ktorý tu bude rok ovplyvňovať fungovanie tejto krajiny, že dosahy tohto zákona nielen v tom, čo sa určí za strategickú investíciu, ale keď sa raz táto strategická investícia do procesu, tak ten proces dobehne za niekoľko rokov a ďalšie desaťročia tá strategická, preto je strategická, že to nie sú investície na dva-tri roky, ďalšie desaťročia tu tá investícia bude. A my vám dávame vecné, vecné pripomienky v rámci toho 48-hodinového okna, ktoré ste v tejto Národnej rade vytvorili na to, aby sme sa mohli vyjadriť k takému zásadnému zákonu, ironicky, ďakujeme veľmi pekne, tak v rámci neho vám dáme vecné pripomienky a naozaj si myslím, že keby pán minister bol grand, akože sa tam aj chechtal, tak by sa prihlásil do rozpravy aspoň s nejakou ambíciou to vysvetliť. A aj na výboroch to bolo napríklad v tej časti verejného obstarávania chabé. Jednoducho vy neviete vysvetliť, alebo nechcete to povedať naplno, prečo potrebujete mať podpredsedu Úradu pre verejné obstarávanie pre strategickú agendu úplne pod kontrolou. Nominant vedúceho úradu vlády odvolateľný na základe rozhodnutia vlády raz-dva. Veď povedzte nám, prečo toto má pomôcť strategickým investíciám, prečo pomôže, že ho bude nominovať pán vedúci úradu vlády a prečo nepomôže, keby ho nominoval pán predseda ÚVO. Povedzte mi, že čo, v čom to pomôže agende strategických investícií a rýchlosti realizácie strategických investícií. Ďakujem.
12. schôdza NR SR - 3.deň - B. popoludní
Dátum: 2024-04-18
Poslanec: Hargaš, Ján (PS)
Druh vystúpenia: Vystúpenie s faktickou poznámkou

64. Ďakujem, Števo, videl som, že pán minister krútil hlavou pri tom, ako si to rozprával, takže predpokladám, že má na to iný názor, ale opäť teda len výzva, že by bolo fajn sa o tom porozprávať v rámci, v rámci rozpravy, hej. Že keď to, že keď už ten zákon je tlačený cez skrátené legislatívne konanie, ja myslím, že včera, včera ráno to bolo? Včera ráno to bolo, keď sme rokovali o skrátenom legislatívnom, alebo v utorok ráno, to je jedno, jeden deň hore-dole, akoby že dať si dva dni na to, aby sme nejaký zákon zhodnotili a keď sa ešte počas jazdy mení pätnástimi pozmeňovacími návrhmi v rámci výborov, tak sme si dovolili prihodiť šestnásty. Ale o to viac by bolo fajn sa o tom reálne porozprávať, že aký je teda váš názor na to, čo spomínal kolega Kišš, že teda ministerstvá sami si budú vyhlasovať investície za strategické, rozumej, pôjdem cez ľahšie procesy, to bude svietiť tomu ministrovi. A zároveň si teda sami teda zhodnotia, že či tie projekty sú dostatočne dobré na to, aby boli strategickou investíciou, sami, tak samozrejme, že každý si vychváli ten svoj projekt, že ten je najlepší a ten by mal byť určite navrchu tej kôpky strategických investícií. No nedáva to úplne zmysel. Čiže tak ako som apeloval na systém bŕzd a protiváh pri tej skladbe Úradu pre verejné obstarávanie a nezasahovanie do rozdelenia moci v štáte, tak aj tu je nejaký systém bŕzd a protiváh, kde ja som bol úradník a tu kolegu Kišša sme, nemôžem povedať, že by sme milovali, nemôžem to povedať, pri niektorých prípadoch, ale, ale na konci (reakcia z pléna), preto tu máme už pána Štefunka medzi nami, ale na konci dňa to spôsobovalo, že aj my sme boli nútení zamyslieť sa nad tým, že či hľadáme naozaj najefektívnejšie riešenie. A to boli rádovo menšie projekty ako za 50 mil., ako to vy navrhuje. Tak tam by som si to naozaj vyžiadal, aby, aby to videli štyri oči a nie len dve ministerské. Ďakujem pekne.